PRÍLOHA II

Aktuálny stav spolupráce s EÚ, pokiaľ ide o záväzky, ktoré prijali jurisdikcie, ktoré spolupracujú na daňové účely, s cieľom uplatňovať zásady dobrej správy v daňových záležitostiach

1. Transparentnosť

1.1. Záväzok uplatňovať automatickú výmenu informácií buď na základe podpísania Mnohostrannej dohody medzi príslušnými orgánmi, alebo na základe dvojstranných dohôd

Očakáva sa, že nižšie uvedená jurisdikcia bude vykonávať účinnú výmenu informácií so všetkými 27 členskými štátmi v súlade s harmonogramom uvedeným v bode 6 záverov Rady z 22. februára 2021, bode 4 záverov Rady z 5. októbra 2021 a v bode 4 záverov Rady z 24. februára 2022.

Turecko

1.2. Členstvo v Globálnom fóre pre transparentnosť a výmenu informácií na daňové účely („Globálne fórum“) a uspokojivé hodnotenie v súvislosti s výmenou informácií na požiadanie

Na dodatočné preskúmanie zo strany Globálneho fóra čakajú tieto jurisdikcie:

Barbados, Botswana, Dominika, Seychely, Turecko

2. Spravodlivé zdaňovanie

2.1. Existencia škodlivých daňových režimov

Lehota 31. decembra 2022 sa stanovila pre tieto jurisdikcie, ktoré sa zaviazali zmeniť alebo zrušiť svoj škodlivý režim oslobodenia príjmov zo zdrojov v zahraničí od dane:

Kostarika, Hongkong, Malajzia, Katar, Uruguaj

Lehota 31. decembra 2022 sa stanovila pre tieto jurisdikcie, ktoré sa zaviazali zmeniť alebo zrušiť svoj škodlivý daňový režim v rámci Fóra o škodlivých daňových praktikách:

Jamajka (osobitné hospodárske zóny), Jordánsko (osobitná hospodárska zóna Akaba), Severné Macedónsko (zóna technologicko-priemyselného rozvoja)

Lehota 31. decembra 2023 sa stanovila pre tieto jurisdikcie, ktoré sa zaviazali zmeniť alebo zrušiť svoj škodlivý daňový režim v rámci Fóra o škodlivých daňových praktikách:

Eswatini (osobitná hospodárska zóna), Arménsko (slobodné hospodárske zóny a projekty v oblasti informačných technológií)

Lehota 31. decembra 2022 sa stanovila pre túto jurisdikciu, ktorá sa zaviazala zmeniť svoj preferenčný daňový režim:

Ruská federácia (medzinárodné holdingové spoločnosti)

2.2. Existencia daňových režimov, ktoré podporujú offshore štruktúry, ktoré lákajú zisky bez skutočnej hospodárskej činnosti

Táto jurisdikcia sa zaviazala včas riešiť odporúčania Fóra o škodlivých daňových praktikách, pokiaľ ide o účinné plnenie požiadaviek týkajúcich sa podstaty podľa kritéria 2.2, aby Fórum o škodlivých daňových praktikách mohlo na svojom nadchádzajúcom zasadnutí v novembri 2022 dospieť k záveru, že odporúčania boli splnené. Rada sa k tejto otázke vráti pri najbližšej aktualizácii zoznamu EÚ vo februári 2023.

Barbados

3. Predchádzanie narúšaniu základu dane a presunu ziskov

3.2 Vykonávanie minimálnej normy podávania správ podľa jednotlivých štátov (opatrenie 13 BEPS)

Tieto jurisdikcie sa zaviazali vykonávať minimálny štandard podávania správ podľa jednotlivých štátov tým, že sa včas budú zaoberať odporúčaniami BEPS IF, aby sa to zohľadnilo v správe o partnerskom preskúmaní v rámci opatrenia 13 IF na jeseň 2023 a/alebo aktivovali výmenné vzťahy so všetkými členskými štátmi EÚ v dohodnutom termíne, pokiaľ ide o podávanie správ podľa jednotlivých štátov:

Barbados, Belize, Britské Panenské ostrovy, Izrael, Montserrat, Thajsko, Vietnam